Oppositiopuolue vasemmistoliiton puheenjohtaja Paavo Arhinmäki käytti tänään eduskunnan vuotta 2016 käsittelevän keskustelun puheenvuoronsa kokonaan sähköverkkoyhtiö Carunan ja muiden vastaavien tapausten listaamiseen.

– Valtionyhtiöitä on yksityistetty alehintan, taitamattomasti ja valtion etujen vastaisesti, Arhinmäki jyrähti.

– On kummallista, ettei sellainen liiketoiminta, joka perustuu kansallisomaisuutemme hallintaan ja ylläpitoon ja joka on kannattavaa ulkomaisille ostajille, ole riittävän kannattavaa suomalaisille myyjille, jotta he pitäisivät yhtiöiden ja erilaisten sähkö- ja viestintäverkkojen strategisen omistuksen kotimaisissa käsissä, Arhinmäki sanoi.

– Jos Fortumin osakkeita ei olisi myyty, sen osingot olisivat tulleet kokonaisuudessaan Suomen valtiolle ja valtio olisi saanut tähän päivään mennessä yli kolme kertaa enemmän tuloja Fortumista ja Neste Oilista kuin valtio sai yksityistämismyynnistä. Ja koko Fortum ja koko Neste Oil olisivat edelleen kansallisomaisuuttamme, Arhinmäki myös sanoi.

Hän otti yhdeksi esimerkiksi myös autokatsastuksen, joka myytiin yksityisomistajalle vuonna 2003.

– Kolme vuotta myöhemmin yritys myytiin eteenpäin ulkomaalaisille pääomasijoittajille useilla sadoilla miljoonilla euroilla. Autonsa katsastukseen vievä näkee tämän laskussaan, hän sanoi.

Arhinmäki totesi myös, että sekä kohun keskelle joutuneen Carunan että toisen luonnollisen monopolin Digitan taustalla on tällä hetkellä sama australialainen pääomasijoitusyhtiö, First State Investments.

– Australialaiset rahastavat meitä suomalaisia, Arhinmäki sanoi.

Digita-esimerkkiä käytti hiljattain Uuden Suomen haastattelussa myös yrityshistorian professori Markku Kuisma, jonka mukaan Carunan tapaus on identtinen Digitan myynnin kanssa.

LUE LISÄÄ: Professori äimänä: Suomi teki taas ”digitat” – Miksi poliitikot myivät varman rahakoneen?

LUE MYÖS: Caruna ja Digita - sama yhtiö rahastaa molemmilla

Arhinmäki osoitti puheessaan sanansa ja myös suoran kysymyksen pääministeri Juha Sipilälle (kesk.). Sipilä ei ole ollut tekemässä päätöksiä muun muassa Fortumin Caruna-kaupoista ja Digitasta, mutta vastaa tällä hetkellä valtion omistajaohjauksesta.

– Kova kysymys: Onko maallamme malttia vaurastua? Vanhoista virheistä on syytä ottaa opiksi, Arhinmäki sanoi.

– Pääministeri, te vastaatte omistajaohjauksesta. Olette kertonut hallituksen tuovan ensimmäisen kvartaalin aikana eduskunnan käsittelyyn valtioneuvoston tiedonannon omistajaohjauksesta. Aikooko Sipilän hallitus myydä kansallisomaisuuttamme alehintaan? hän myös kysyi pääministeri Sipilältä.

– Perusinfra on pidettävä kotimaisessa, mieluiten julkisessa, omistuksessa. Herää kysymys, mikä on Metsähallituksen kaavaillun yhtiöittämisen jälkeen esimerkiksi metsiemme ja vesiemme kohtalo tulevaisuudessa? Arhinmäki myös heitti.

Hän totesi keskustelussa pitämässään puheenvuorossa lisäksi, että lypsävää lehmää ei pitäisi teurastaa. Arhinmäki korosti, että valtionyhtiöistä tulee vuodesta toiseen osinkoja, mutta se loppuu, kun yhtiö kerran myydään.